Питање 1:

Trio motors d.o.o. : Техничка спецификација коју сте тражили фаворизује само одређене произвођаче pick-up возила на српском тржишту. Уколико бисте спецификацију прилагодили у делу који се тиче кубикаже тако да она износи 1800-3000ccm, тиме бисте омогућили много већу конкуренцију, те добили шансу да купито возило за нижи износ.

Одговор 1:

Резерват Увац д.о.о. једанаест година теретним возилима износи храну на хранилиште за белоглаве супове и друге некрофаге врсте птица, годишње око 250 тона. У највећој мери ова возила иду по лошим, макадамским путевима, вукући приколицу. До сада смо храну износили теретним возилима која имају кубикажу од 2500cm3 до 2900cm3 и иста су се одлично показала. Имајући у виду напред речено, односно велико искуство на овим пословима, сачинили смо конкурсну документацију са техничким карактеристикама возила. Чак, имајући у виду нове трендове и тенденције у аутомобилској индустрији, и после консултација са аутомеханичарима код којих сервисирамо возила, у техничким карактеристикама смо ''спустили'' минималну кубикажу на 2350cm3. Стога, конкурсна документација, у делу: техничке карактеристике, кубикажа, се неће мењати.

Питање 2:

Trio motors d.o.o. : У условима за учешће у поступку јавне набавке у делу ''под додатни услови'', које мора да задовољи потенцијални понуђач на тендеру, захтевано је да располаже електронским картицама путем којих ће се обављати куповина горива. Молимо за појашњење шта подразумева ова формулација, с обзиром на чињеницу да трошак горива од момента куповине пада на терет наручиоца, а електронске картице које се овде помињу се везују за власника возила и регистарску ознаку возила.

Одговор 2:

Погледајте: Измене и допуне конкурсне документације 2. Елем, у истим пише:

Конкурсна документација мења се у делу:

**V УСЛОВИ ЗА УЧЕШЋЕ У ПОСТУПКУ ЈАВНЕ НАБАВКЕ ИЗ ЧЛ. 75. И 76. ЗАКОНА И УПУТСТВО КАКО СЕ ДОКАЗУЈЕ ИСПУЊЕНОСТ ТИХ УСЛОВА**

1. **УСЛОВИ ЗА УЧЕШЋЕ У ПОСТУПКУ ЈАВНЕ НАБАВКЕ,**

**ИЗ ЧЛ. 75. И 76. ЗАКОНА**

Из конкурсне документације брише се:

1.2. Понуђач који учествује у поступку предметне јавне набавке, мора испунити додатне услове за учешће у поступку јавне набавке, дефинисане чл. 76. Закона, и то:

1. Да располаже електронским картицама путем којих ће се обављати куповина горива.

Наведено је омашком наручиоца (Резерват Увац д.о.о.) садржано у конкурсној документацији, те се овим изменама исто брише.